PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra propunerii legislative de modificare şi completare a Legii nr. 504 din 11/07/2002 Legea audiovizualului, versiune consolidată în 28/05/2006

Propunerea legislativă de modificare a Legii nr. 504 din 11/07/2002 Legea audiovizualului, versiune consolidată  în 28/05/2006 a fost transmisă Comisiei cu adresa nr. Pl.-x 796 din 17 decembrie 2007.

Comisia pentru cultură, arte, mijloace de informare în masă a  fost sesizată în fond cu această propunere legislativă, spre avizare fiind transmisă Comisiei pentru buget, finanţe şi bănci şi Comisiei juridice, de disciplină şi imunităţi.  Până la data întocmirii raportului a fost primit avizul favorabil al Comisiei juridice, de disciplină şi imunităţi.  Comisia a ţinut cont de avizul favorabil nr. 1501/30.10.2007 emis de Consiliul Legislativ şi de Punctul de vedere al Guvernului nr. 3143/22.11.2007 care nu susţine adoptarea acestei iniţiative legislative. 
Camera Deputaţilor este sesizată  în calitate de primă cameră.                                                                                                                                                                                                                                                                                                                                                               
Prin obiectul de reglementare şi conţinutul său, propunerea legislativă face parte din categoria legilor organice.

Propunerea legislativă a fost dezbătută în şedinţa  Comisiei din ziua de 28 ianuarie  2008. 

În conformitate cu prevederile art. 55, alin. (2) din Regulamentul Camerei Deputaţilor, republicat, la dezbateri a participat, din partea Consiliului Naţional al Audiovizualului, domnul Ioan Onisei, membru al Consiliului. 

Propunerea legislativă are ca obiect de reglementare modificarea, respectiv, abrogarea unor dispoziţii din cuprinsul Legii audiovizualului nr. 504/2002, cu modificările şi completările ulterioare, dispoziţii ce privesc, în principal, rolul şi atribuţiile Consiliului Naţional al Audiovizualului în domeniul comunicării audiovizuale, componenţa acestuia, actele pe care Consiliul este obligat să le emită, sancţiunile aplicabile în cazul încălcărilor legii, precum şi unele dispoziţii tranzitorii şi finale.
La lucrările Comisiei au fost prezenţi 16 deputaţi, din totalul de 18 membri ai Comisiei. 

Raportul Comisiei a fost adoptat cu unanimitatea voturilor celor prezenţi în sală în momentul votului. 

Sub raport de conţinutul său propunerea legislativă este de competenţa decizională a  Senatului.
În urma dezbaterii, Comisia pentru cultură, arte, mijloace de informare în masă propune respingerea Propunerii legislative de modificare a Legii nr. 504 din 11/07/2002 Legea audiovizualului, versiune consolidată în 28/05/2006.
Motivaţia respingerii se întemeiază pe următoarele considerente:
· în conformitate cu art. 59 alin. (1) din Legea nr. 24/2000, republicată, „modificarea sau completarea unui act normativ este admisă numai dacă nu se afectează concepţia generală ori caracterul unitar al acelui act sau dacă  nu priveşte întreaga ori cea mai mare parte a reglementării în cauză; în caz contrar actul se înlocuieşte cu o nouă reglementare, urmând să fie în întregime abrogat.” Raportat la această dispoziţie legală, remarcăm faptul că prin această iniţiativă legislativă se aduc schimbări care afectează substanţa reglementării, aşa cum rezultă din următoarele argumente: pornind de la premisa enunţată în Expunerea de motive, potrivit căreia CNA adoptă decizii cu caracter normativ şi controlează conţinutul serviciilor de programe la comandă politică şi cu adresă, iniţiatorii propun înlăturarea dreptului CNA de a interveni asupra conţinutului, formei sau  a modalităţilor de prezentare a elementelor serviciilor de programe prin emiterea deciziilor şi instrucţiunilor cu caracter normativ, prin abrogarea alin. (4) şi (5) ale art. 6 din Legea nr. 504/2002. Eliminarea oricărei exceptări de la principiul ingerinţelor în domeniul comunicării audiovizuale, fără o fundamentare solidă, nu poate avea efecte pozitive, întrucât difuzarea programelor fără nici o selecţie duce în mod inevitabil la diminuarea calităţii serviciilor şi poate avea efecte periculoase, având în vedere rolul educativ al radiodifuzării;
· cea mai importantă schimbare legislativă o constituie privarea CNA de dreptul de a emite decizii, prin modificarea art. 15 alin. (1), respectiv abrogarea alineatelor (5), (7) şi (8) ale acestui articol. Elementul definitoriu al CNA, alături de dreptul de control, îl constituie faptul că este unica autoritate de reglementare în domeniul serviciilor de programe audiovizuale. Practic, prevederile  prezentei iniţiative desfiinţează, ori fac inutilă exercitării activităţii de monitorizare şi  control, iar suprimarea dreptului de a emite decizii şi acte cu caracter normativ obligatoriu în garantarea interesului public pe care îl reprezintă, echivalează cu reducerea acestei autorităţi la o existenţă simbolică, pur formală. 

Nu în ultimul rând, precizăm faptul că, de curând, Comisia Europeană a propus prin Directiva 2007/65/CE a Parlamentului European şi a Consiliului, din 11 decembrie 2007, modificarea Directivei 89/552/CEE a Consiliului, privind coordonarea anumitor acte cu putere de lege şi acte administrative ale statelor membre cu privire la desfăşurarea activităţilor de difuzare a programelor de televiziune. În acest context, urmează să fie promovat un proiect de lege pentru modificarea Legii nr. 504/2002, în ansamblu, în scopul armonizării acesteia cu prevederile europene în materie.    

